b'\n_START_ARTICLE_\nBiserica de lemn din Boia B\xc3\xa2rzii\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nPe ultimele culmi nordice ale mun\xc8\x9bilor Poiana Rusc\xc4\x83i se g\xc4\x83sesc alte patru sate \xe2\x80\x9ep\xc4\x83durene\xc8\x99ti", apar\xc8\x9bin\xc4\x83toare \xc3\xaens\xc4\x83 comunei Ve\xc8\x9bel de pe valea Mure\xc8\x99ului; toate sunt p\xc4\x83str\xc4\x83toarele unor pre\xc8\x9bioase l\xc4\x83ca\xc8\x99uri de cult din lemn. Biserica  cu hramul \xe2\x80\x9eSf\xc3\xa2nta Treime" \xc8\x99i \xe2\x80\x9ePogor\xc3\xa2rea Sf\xc3\xa2ntului Duh\xe2\x80\x9d din satul Boia B\xc3\xa2rzii, \xc3\xaenscris\xc4\x83 pe lista monumentelor istorice rom\xc3\xa2ne\xc8\x99ti (HD-II-m-B-03258), a fost ridicat\xc4\x83 \xc3\xaen preajma anului \xe2\x80\x9ede la I[isu]s H[risto]s 1785", \xc3\xaenscris pe clopotul mic din bronz; a\xc8\x99adar, acesta este l\xc4\x83ca\xc8\x99ul de cult men\xc8\x9bionat \xc3\xaen tabelele conscrip\xc8\x9biilor recens\xc4\x83mintelor ecleziastice din anii 1805 \xc8\x99i 1829-1831. \xc3\x8en acest caz, comisia de catagrafiere Buccow din 1761-1762 face trimitere la o \xc3\xaenainta\xc8\x99\xc4\x83, care a mai putut supravie\xc8\x9bui, \xc3\xaen stare de ruin\xc4\x83, \xc3\xaenc\xc4\x83 mult timp dup\xc4\x83 dezafectare, de vreme ce memoria v\xc3\xa2rstnicilor o localizeaz\xc4\x83 \xc3\xaen \xe2\x80\x9eProgade", la marginea satului; din motive necunoscute, conscrip\xc8\x9biile primei jum\xc4\x83t\xc4\x83\xc8\x9bi a secolului al XVIII-lea, precum \xc8\x99i harta iosefin\xc4\x83 a Transilvaniei (1769-1773) o omit._NEWLINE_L\xc4\x83ca\xc8\x99ul actual a fost renovat \xc3\xaen anii 1881 (\xc8\x99antier cu caracter de rectitorire), 1965 (c\xc4\x83ptu\xc8\x99irea suprafa\xc8\x9bei interioare a b\xc3\xa2rnelor cu sc\xc3\xa2nduri, peste un eventual decor pictural degradat) \xc8\x99i 2007 (consolidarea termina\xc8\x9biei poligonale a pronaosului \xc8\x99i schimbarea pardoselii). Este un edificiu de plan dreptunghiular, cu absida pentagonal\xc4\x83, nedecro\xc8\x99at\xc4\x83, prev\xc4\x83zut cu un turn-clopotni\xc8\x9b\xc4\x83 scund, \xc3\xaembr\xc4\x83cat \xc3\xaen tabl\xc4\x83; la acoperi\xc8\x99ul propriu-zis s-a p\xc4\x83strat \xc3\xaenvelitoarea clasic\xc4\x83 de \xc8\x99i\xc8\x9b\xc4\x83. Intrarea este amplasat\xc4\x83 pe latura sudic\xc4\x83 a pronaosului. Din zestrea sa de odinioar\xc4\x83 f\xc4\x83cuser\xc4\x83 parte c\xc3\xa2teva icoane pe sticl\xc4\x83, un frumos steag bisericesc de la \xc3\xaenceputul secolului al XlX-lea \xc8\x99i numeroase xilogravuri.'